En ung mand gjorde sig mandag aften særdeles upopulær, da han ved 23-tiden rendte beruset rundt i gågaden i Frederikshavn. Han var højtråbende og forstyrrede ifølge Nordjyllands Politi den offentlige ro og orden. Dertil kom, at han gjorde sig bemærket ved ikke helt at være klædt efter årstiden. Han havde nemlig blot underbukser og strømper på. Den 23-årige mand blev anholdt klokken 23.22 og har nu tilbragt natten i detentionen. Han er sigtet for at overtræde ordensbestemmelsen og står til at få en bøde for sin ageren.

Opsummering:
En 23-årig mand kan forvente en bøde, efter han mandag aften løb rundt og råbte og skreg i gågaden i Frederikshavn.